Document ID: 32011D0508

A BIZOTTSÁG VÉGREHAJTÁSI HATÁROZATA
(2011. augusztus 16.)
a klasszikus sertéspestis litvániai előfordulásával összefüggő egyes védintézkedésekről
(az értesítés a C(2011) 5798. számú dokumentummal történt)
(EGT-vonatkozású szöveg)
(2011/508/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
tekintettel a klasszikus sertéspestis elleni védekezésre irányuló közösségi intézkedésekről szóló, 2001. október 23-i 2001/89/EK tanácsi irányelvre (3) és különösen annak 11. cikke (1) bekezdésének f) pontjára,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (4) és különösen annak 4. cikke (3) bekezdésének első albekezdésére,
mivel:
(1)
Litvániában több helyen kitört a klasszikus sertéspestis.
(2)
Az élő sertések és egyes sertéstermékek kereskedelme révén a sertéspestis ezen előfordulásai veszélyeztethetik más tagállamok sertésállományát is.
(3)
Meg kell erősíteni a Litvánia által a 2001/89/EK irányelv keretében hozott intézkedéseket
(4)
A klasszikus sertéspestis megállapítására szolgáló diagnosztikai eljárásokat, mintavételi módszereket és a laboratóriumi vizsgálati eredmények értékelési szempontjait megállapító diagnosztikai kézikönyv jóváhagyásáról szóló, 2002. február 1-jei 2002/106/EK bizottsági határozat (5) rendelkezik a kockázathoz igazított megfigyelési eljárásrendről.
(5)
A szarvasmarhafélék és a sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK tanácsi irányelv (6) megállapítja az élő sertések kereskedelmére vonatkozó állat-egészségügyi feltételeket és igazolási követelményeket.
(6)
A sertéssperma Közösségen belüli kereskedelmére és behozatalára alkalmazandó állat-egészségügyi követelmények megállapításáról szóló, 1990. június 26-i 90/429/EGK tanácsi irányelv (7) megállapítja a sertéssperma kereskedelmére vonatkozó állat-egészségügyi feltételeket és igazolási követelményeket.
(7)
A 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló, 1992. július 13-i 92/65/EGK tanácsi irányelv (8) többek között a sertésembriók kereskedelmére vonatkozik.
(8)
A ló-, juh- és kecskefélékhez tartozó állatok spermáinak, petesejtjeinek és embrióinak, valamint a sertésfélékhez tartozó állatok petesejtjeinek és embrióinak Unión belüli kereskedelmére vonatkozó állat-egészségügyi bizonyítványminták meghatározásáról szóló, 2010. augusztus 26-i 2010/470/EU bizottsági határozat (9) meghatározza a ló-, juh- és kecskefélékhez tartozó állatok spermáinak, petesejtjeinek és embrióinak, valamint a sertésfélékhez tartozó állatok petesejtjeinek és embrióinak Unión belüli kereskedelmére vonatkozó állat-egészségügyi bizonyítványmintákat.
(9)
Az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet (10) rendelkezik többek között a friss hús, a darált hús, a csontokról mechanikusan lefejtett hús, az előkészített hús, a tenyésztettvad-hús, a húskészítmények, ideértve a kezelt gyomrot, hólyagot és beleket is, valamint a tejtermékek előállítására és forgalmazására irányadó állat-egészségügyi feltételekről.
(10)
Az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendelet (11) szabályozza többek között az állati eredetű élelmiszerek állat-egészségügyi jelölését.
(11)
Az állatok és az állati eredetű termékek Közösségen belüli kereskedelmével kapcsolatos harmonizált bizonyítványminta és ellenőrzési jelentés elfogadásáról szóló, 2004. március 30-i 599/2004/EK bizottsági rendeletben (12) előírt bizonyítványt ki kell egészíteni egy hatósági állat-egészségügyi igazolással, amelyet e határozat melléklete tartalmaz.
(12)
A 91/496/EGK és a 97/78/EK tanácsi irányelvnek megfelelően az állat-egészségügyi határállomásokon ellenőrizendő termékek és állatok jegyzékéről szóló, 2007. április 17-i 2007/275/EK bizottsági határozat (13) 6. cikkének értelmében bizonyos, állati termékeket tartalmazó termékek mentesülnek az állat-egészségügyi ellenőrzések alól. E termékek korlátozás alatt álló területekről történő elszállítását célszerű egyszerűsített igazolási rendszer mellett engedélyezni.
(13)
A 92/118/EGK tanácsi irányelv (14) állat-egészségügyi és közegészségügyi követelményeket állapít meg azon termékek Közösségen belüli kereskedelmére és a Közösségbe történő behozatalára vonatkozóan, amelyek nem tartoznak a 89/662/EGK irányelv A. mellékletének I. fejezetében, illetve a kórokozók tekintetében a 90/425/EGK irányelvben felsorolt külön közösségi szabályokban megállapított követelmények hatálya alá.
(14)
A nem emberi fogyasztásra szánt állati melléktermékekre és a belőlük származó termékekre vonatkozó egészségügyi szabályok megállapításáról és az 1774/2002/EK rendelet (állati melléktermékekre vonatkozó rendelet) hatályon kívül helyezéséről szóló, 2009. október 21-i 1069/2009/EK európai parlamenti és tanácsi rendelet (15) meghatározza a korlátozás alatt álló területeken tartózkodó állatokból származó állati melléktermékek feldolgozásának állat-egészségügyi feltételeit.
(15)
Amennyiben az állatgyógyászati készítmények közösségi kódexéről szóló, 2001. november 6-i 2001/82/EK európai parlamenti és tanácsi irányelvben (16), az emberi felhasználásra szánt gyógyszerek közösségi kódexéről szóló, 2001. november 6-i 2001/83/EK európai parlamenti és tanácsi irányelvben (17), valamint az emberi felhasználásra szánt gyógyszerekkel végzett klinikai vizsgálatok során alkalmazandó helyes klinikai gyakorlat bevezetésére vonatkozó tagállami törvényi, rendeleti és közigazgatási rendelkezések közelítéséről szóló, 2001. április 4-i 2001/20/EK európai parlamenti és tanácsi irányelvben (18) meghatározott gyógyszerek nem tartoznak többé az 1069/2009/EK rendelet hatálya alá, úgy ki kell őket zárni ezen határozat állat-egészségügyi korlátozó intézkedéseinek hatálya alól is.
(16)
A Litvánia által nyújtott információk alapján helyénvalónak tűnik, hogy a klasszikus sertéspestis litvániai előfordulásával összefüggésben védintézkedéseket vezessenek be, amelyek a szükséges vizsgálatok elvégzéséhez megfelelő ideig hatályban maradnak.
(17)
Az intézkedésekre továbbá azért is szükség van, hogy minimálisra csökkenjen a Litvánia bizonyos részein lévő sertéstartó gazdaságokkal való és az azok közötti érintkezés, és hogy a betegség terjedését megelőzendő el lehessen rendelni a sertésekkel kapcsolatos bizonyos szolgáltatások regionális korlátozását.
(18)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Litvánia gondoskodik arról, hogy a következő területekről ne szállítsanak sertést más tagállamokba és harmadik országokba:
a)
az I. mellékletben felsorolt területek;
b)
az I. mellékletben felsorolt területeken kívül található azon gazdaságok, amelyekbe 2011. március 1-jét követően az I. mellékeltben felsorolt területeken található gazdaságokból szállítottak sertéseket.
2. cikk
Litvánia gondoskodik arról, hogy:
a)
ne szállítsanak sertést az I. melléklet A. pontjában felsorolt területeken található gazdaságokból;
b)
a vágósertéseknek az I. melléklet A. pontjában felsorolt területeken kívül található gazdaságokból az említett területeken található vágóhidakra történő szállítása, valamint a sertéseknek az említett területeken történő átszállítása csak a következőképpen megengedett:
i.
a szállítás főbb útvonalakon vagy vasútvonalakon, valamint
ii.
az illetékes hatóság részletes útmutatásainak megfelelően történik, nehogy a szóban forgó sertések a szállítás során és a vágóhídon közvetlenül vagy közvetve más sertésekkel érintkezzenek;
c)
ne szállítsanak sertést az I. melléklet B. pontjában felsorolt területekről Litvánia más területeire, a következők kivételével:
i.
vágósertések azonnali vágás céljából közvetlenül a vágóhidakra történő szállítása, feltéve, hogy a sertések egyetlen gazdaságból származnak;
ii.
tenyészsertések és hízósertések közvetlenül valamely gazdaságba történő szállítása, feltéve, hogy a sertések legalább 30 napig vagy, ha kevesebb mint 30 naposak, születésük óta egyetlen olyan gazdaságban tartózkodtak,
-
amelybe a szóban forgó sertések elszállítását közvetlenül megelőző 30 napban nem szállítottak élő sertést, valamint
-
amelynek területén a 2002/106/EK határozat melléklete IV. fejezete D. részének 2. pontja szerinti klinikai vizsgálatok negatív eredménnyel zárultak.
3. cikk
(1) A 2. cikk a) pontjától eltérve az illetékes hatóság engedélyezheti a sertéseknek az I. melléklet A. pontjában felsorolt területeken, de a védő- és megfigyelési körzeten kívül található gazdaságból történő szállítását:
a)
azonnali vágás céljából közvetlenül az említett területeken belül elhelyezkedő vágóhídra vagy kivételes esetekben az említett területeken kívül, de Litvánián belül található kijelölt vágóhidakra, feltéve, hogy a sertéseket olyan gazdaságból szállítják el, amelyen a 2002/106/EK határozat melléklete IV. fejezete D. részének 3. pontja szerinti klinikai vizsgálatok negatív eredménnyel zárultak;
b)
az említett területeken belül található gazdaságba, feltéve, hogy a sertések legalább 45 napig vagy - amennyiben 45 naposnál fiatalabbak - születésük óta egyetlen származási gazdaságban tartózkodtak,
i.
amelybe a szóban forgó sertések elszállítását közvetlenül megelőző 45 napban nem szállítottak élő sertést;
ii.
amelynek területén a 2002/106/EK határozat melléklete IV. fejezete D. részének 2. pontja, valamint a IV. fejezete D. részének 4. pontja (2)-(4) bekezdése szerinti klinikai vizsgálatok negatív eredménnyel zárultak;
c)
az említett területeken belül található gazdaságba, feltéve, hogy a sertések legalább 45 napig vagy - amennyiben 45 naposnál fiatalabbak - születésük óta egyetlen származási gazdaságban tartózkodtak,
i.
amelybe a szóban forgó sertések elszállítását közvetlenül megelőző 20 napban nem szállítottak élő sertést; feltéve, hogy a sertések elszállítását közvetlenül megelőző hat hónapban a származási gazdaságba nem szállítottak más sertést, legfeljebb ugyanabból a gazdaságból származó kocasüldőket;
ii.
amelynek területén a 2002/106/EK határozat melléklete IV. fejezete D. részének 2. pontja, valamint a IV. fejezete D. részének 4. pontja (2)-(4) bekezdése szerinti klinikai vizsgálatok negatív eredménnyel zárultak;
d)
az említett területeken belül található gazdaságba, feltéve, hogy a sertések legalább 45 napig vagy - amennyiben 45 naposnál fiatalabbak - születésük óta egyetlen származási gazdaságban tartózkodtak,
i.
amelybe nem szállítottak más sertést, legfeljebb olyan kocasüldőket, amelyeken - a szállítást követő 10 napon belül vett mintákon - laboratóriumi vizsgálatokat végeztek, és azok az alábbi szempontokból negatív eredménnyel zárultak:
-
antitesteket kimutató vizsgálat,
-
két egymást követő, 7 nap eltéréssel elvégzett, a klaszszikus sertéspestis vírusgenomot (RT-PCR) kimutató, nemzeti referencialaboratóriumban folytatott vizsgálat;
ii.
amely származási gazdaság területén a 2002/106/EK határozat melléklete IV. fejezete D. részének 2. pontja, valamint a IV. fejezet D. részének 4. pontja (2)-(4) bekezdése szerinti klinikai vizsgálatok negatív eredménnyel zárultak.
(2) A 2. cikk a) pontjától eltérve az illetékes hatóság engedélyezheti sertések szállítását a megfigyelési körzeten belül található gazdaságból közvetlenül egy olyan kijelölt gazdaságba, amelyben nincsenek sertések, és amely ugyanazon megfigyelési körzeten belül található, feltéve, hogy:
a)
a kijelölt rendeltetési gazdaságban a 2001/89/EK irányelv 11. cikke (1) bekezdésének f) pontjában és 11. cikkének (2) bekezdésében meghatározott feltételeket betartják;
b)
a 2002/106/EK határozat melléklete IV. fejezete D. részének 2. pontja szerinti vizsgálatok negatív eredménnyel zárultak abban a gazdaságban, ahonnan a sertéseket elszállították.
(3) A 2. cikk a) pontjától eltérve az illetékes hatóság engedélyezheti sertések szállítását a megfigyelési körzeten belül található gazdaságból közvetlenül a védőkörzeten belül található kijelölt gazdaságba, feltéve, hogy:
a)
a kijelölt rendeltetési gazdaság legalább 10 km távolságra található egy másik tagállammal vagy harmadik országgal közös nemzeti határtól, és e gazdaságban a 2001/89/EK irányelv 12. cikkével összhangban végzett takarítást és fertőtlenítést követő legalább 21 napon keresztül nem voltak sertések;
b)
a kijelölt rendeltetési gazdaságban a sertések érkezését megelőzően állatorvosi felügyelet mellett harmadik takarítást és fertőtlenítést végeztek;
c)
valamennyi sertés 20 napon belül érkezik a kijelölt rendeltetési gazdaságba;
d)
a sertéseket a kijelölt rendeltetési gazdaságban a 2002/106/EK határozat melléklete IV. fejezetének E. részével összhangban szerológiai vizsgálatnak vetik alá, amelyhez a mintákat legkorábban 40 nappal azután veszik le, hogy a sertések a szóban forgó gazdaságba megérkeztek;
e)
a kijelölt rendeltetési gazdaságot nem hagyják el sertések, hacsak nem közvetlenül az I. melléklet A. részében felsorolt területek valamelyikén található vágóhídra, azonnali levágás céljából, feltéve, hogy a d) pontban említett vizsgálatokat elvégezték, és azok negatív eredménnyel zárultak.
(4) Az illetékes hatóság nyilvántartást vezet az (1)-(3) bekezdésben említett szállításokról, és az Élelmiszerlánc- és Állat-egészségügyi Állandó Bizottságon keresztül haladéktalanul tájékoztatja azokról a Bizottságot.
4. cikk
Litvánia gondoskodik arról, hogy a következő árucikkeket nem szállítják sem más tagállamba, sem harmadik országokba:
a)
sertéssperma, kivéve, ha a sperma a 90/429/EGK irányelv 3. cikkének a) pontjában említett és az I. mellékletben meghatározott területeken kívül található spermagyűjtő központban tartott kanoktól származik;
b)
sertések petesejtjei vagy embriói, kivéve, ha a petesejtek vagy az embriók az I. mellékletben meghatározott területeken kívül található gazdaságban tartott sertésektől származnak.
5. cikk
Litvánia gondoskodik arról, hogy:
1.
a Litvániából más tagállamokba szállított sertésekhez mellékelt, a 64/332/EGK irányelv F. mellékletében megadott egészségügyi bizonyítványon (2. minta) szerepeljen a következő szöveg:
„A klasszikus sertéspestis litvániai előfordulásával összefüggő egyes védintézkedésekről szóló, 2011. augusztus 16-i 2011/508/EU bizottsági végrehajtási határozatban előírtaknak megfelelő állatok”;
2.
a Litvániából más tagállamokba szállított sertések spermájához mellékelt, a 90/429/EGK irányelv D. mellékletében megadott állat-egészségügyi bizonyítványon szerepeljen a következő szöveg:
„A klasszikus sertéspestis litvániai előfordulásával összefüggő egyes védintézkedésekről szóló, 2011. augusztus 16-i 2011/508/EU bizottsági végrehajtási határozatban előírtaknak megfelelő sperma”;
3.
a Litvániából más tagállamokba szállított sertések petesejtjeihez és embrióihoz mellékelt, a 2010/470/EU irányelv V. mellékletében megadott állat-egészségügyi bizonyítványon szerepeljen a következő szöveg:
„A klasszikus sertéspestis litvániai előfordulásával összefüggő egyes védintézkedésekről szóló, 2011. augusztus 16-i 2011/508/EU bizottsági végrehajtási határozatban előírtaknak megfelelő petesejtek/embriók (a nem kívánt rész törlendő)”.
6. cikk
(1) A 2001/89/EK irányelv 10. cikke (3) bekezdése f) pontjának negyedik albekezdésétől eltérve Litvánia alkalmazhatja a 854/2004/EK rendelet 5. cikkének (2) bekezdésében meghatározott állat-egészségügyi jelölést, és a 2002/99/EK irányelv 4. cikke (1) bekezdésének megfelelően engedélyezheti, hogy a friss húst ne vessék alá kezelésnek, amennyiben a következő feltételeknek megfelelő sertésekből származó húsról van szó:
a)
a sertéseket a vágóhídra érkezésüket követő 12 órán belül vágták le;
b)
olyan gazdaságból származnak,
i.
amely a 2001/89/EK irányelv 9. cikkének (1) bekezdésével összhangban létrehozott olyan megfigyelési körzetben található, amely e határozat I. mellékletének A. részében felsorolt területek valamelyikén és egy olyan védőkörzet környezetében található,
-
amelyben a sertések vágóhídra szállítását megelőző 21 napos időszakban nem mutattak ki klasszikus sertéspestist, és ahol legalább 21 nap eltelt a fertőzött gazdaságok fertőtlenítése óta,
-
a klasszikus sertéspestis kimutatását követően a szóban forgó megfigyelési és védőkörzetekben található valamennyi gazdaságban a klasszikus sertéspestis kimutatására irányuló klinikai vizsgálatokat végeztek, amelyek negatív eredménnyel zárultak;
ii.
amely az illetékes hatóság engedélyével egy kijelölt vágóhídra sertéseket szállíthat és
-
amely a járványügyi vizsgálatot követően nem érintkezett fertőzött gazdasággal,
-
amely a megfigyelési körzet létrehozását követően állatorvos rendszeres ellenőrzése alatt állt, és ez az ellenőrzés a gazdaságban tartott teljes sertésállományra kiterjedt,
-
amelyben valamennyi sertést a 2002/106/EK határozat melléklete IV. fejezetének D. része (1), (2), (3), (4) és (5) bekezdésének megfelelően klinikai és laboratóriumi vizsgálatoknak vetették alá.
(2) Litvánia gondoskodik arról, hogy az (1) bekezdés a) pontjában említett vágóhíd:
a)
az I. melléklet A. pontjában felsorolt területeken belül található;
b)
azon a napon vágás céljából kizárólag az (1) bekezdésben említett sertéseket fogad.
(3) Litvánia gondoskodik arról, hogy az (1) bekezdésben említett sertések szállítására használt járműveket minden egyes szállítási művelet után két alkalommal kitakarítsák és fertőtlenítsék.
7. cikk
(1) Litvánia gondoskodik arról, hogy a 6. cikkben említett sertéshúshoz olyan bizonyítványt mellékeljenek, amelyet az 599/2004/EK rendelet melléklete szerint állítottak ki, és amelyet egy hatósági állatorvos az e határozat II. mellékletében megadott állat-egészségügyi igazolással kiegészített.
(2) Litvánia gondoskodik arról, hogy a 6. cikkben említett sertésekkel kapcsolatban a Bizottság és a tagállamok rendelkezésére álljanak a következő információk:
a)
a sertések levágása előtt a sertések vágás céljából történő fogadására kijelölt vágóhidak neve és címe;
b)
a sertések levágása után heti jelentés a következő információkkal:
i.
a kijelölt vágóhidakon levágott sertések száma;
ii.
a 2001/89/EK irányelv 11. cikke (1) bekezdése f) pontjában előírtaknak való megfelelés érdekében alkalmazott azonosítási rendszer és az állatok szállításának ellenőrzése.
8. cikk
(1) Litvánia sem más tagállamokba, sem egyéb harmadik országokba nem szállíthat a következőkből álló szállítmányokat:
a)
a 6. és 7. cikkben nem említett és az I. melléklet A. részében felsorolt területek valamelyikéről származó sertésekből származó termékek;
b)
az I. melléklet A. részében felsorolt területek valamelyikéről származó sertésekből készült termékek;
c)
az I. melléklet A. részében felsorolt területek valamelyikéről származó sertések trágyája.
(2) Az (1) bekezdés a) és b) pontjában előírt tilalom nem érvényes a következőkre:
a)
sertésekből származó olyan termékek,
i.
amelyeket az alábbiak szerint hőkezelésnek vetettek alá:
-
légmentesen zárt tartályban legalább Fo = 3 értéken,
-
a maghőmérséklet legalább 70 °C-ra emelkedik; illetve
ii.
amelyeket az I. mellékletben felsorolt területeken kívül az 1069/2009/EK rendeletben foglalt feltételeknek megfelelően állítottak elő, és Litvániába történő behozataluk óta az (1) bekezdés alapján kiszállítás tekintetében tilalom alá eső állati termékektől elkülönítve tároltak és szállítottak;
b)
a 142/2011/EU bizottsági rendelet (19) I. mellékletének 2. és 4. pontjában meghatározott vér és vérkészítmények, melyeket a 142/2011/EU rendelet XIV. melléklete II. fejezete 2. szakaszának 3.1. pontjában előírt kezelések közül legalább egynek alávetettek, amit hatékonyságvizsgálat követett, vagy amelyeket a 142/2011/EU rendelet XIV. melléklete A. része II. fejezete 2. szakaszának megfelelően importáltak;
c)
az 1. feldolgozási módszerrel (nyomáson történő sterilizálás) vagy a 142/2011/EU rendelet IV. mellékletének III. fejezetében említett más feldolgozási módszerek valamelyikével feldolgozott sertészsír vagy kiolvasztott zsír;
d)
kedvtelésből tartott állatoknak készült eledel, amely megfelel a 142/2011/EU rendelet XIII. melléklete II. fejezete 3. a) pontjában, valamint 3. b) pontjának i., ii. és iii. alpontjában meghatározott követelményeknek;
e)
a 142/2011/EU rendelet XIII. melléklete VI. fejezete C.2. pontjának megfelelő vadásztrófeák;
f)
gyári mosásnak alávetett vagy cserzésből nyert sertéssörte, valamint biztonságosan lezárt csomagolásban tárolt, száraz, feldolgozatlan sertéssörte;
g)
in vitro diagnosztikai vagy laboratóriumi reagenskénti felhasználásra szánt csomagolt állati termékek;
h)
a 2001/83/EK irányelvben meghatározott gyógyszerek, a 93/42/EGK tanácsi irányelv (20) 1. cikkének (5) bekezdése g) pontjában említett, életképtelenné tett állati szövet felhasználásával készült orvostechnikai eszközök, a 2001/82/EK irányelvben meghatározott állatgyógyászati készítmények, valamint a 2001/20/EK irányelvben meghatározott vizsgálati gyógyszerek;
i)
a 92/118/EGK irányelv I. melléklete 2. fejezetének A. részében foglalt feltételeknek megfelelő, megtisztított, lekapart, majd vagy sózott, vagy kifehérített, vagy szárított állati belek, amelyeket kezeltek a bél újrafertőződésének megelőzésének céljából;
j)
azon állati eredetű termékeket tartalmazó összetett termékek, amelyeket nem kell további kezelésnek alávetni, mivel a késztermékeken, melyek összetevői megfelelnek az e határozatban foglalt állat-egészségügyi feltételeknek, már nem volt szükséges a kezelést elvégezni.
(3) Litvánia gondoskodik arról, hogy a (2) bekezdésben említett, más tagállamokba szánt állati termékekhez a következő szöveggel ellátott hatósági bizonyítványt mellékeljék:
„A klasszikus sertéspestis litvániai előfordulásával összefüggő egyes védintézkedésekről szóló, 2011. augusztus 16-i 2011/508/EU bizottsági végrehajtási határozatban előírtaknak megfelelő állati termékek”.
9. cikk
A 8. cikk (3) bekezdésétől eltérve:
a)
a 8. cikk (2) bekezdésének a)-d) pontjában, valamint i) pontjában említett termékek esetében elegendő, ha a mindenkori uniós jogszabályok által előírt kereskedelmi okmányban megállapított kezelési körülmények betartását a 10. cikknek megfelelően megerősítő okmány igazolja;
b)
a 8. cikk (2) bekezdésének f) pontjában említett termékek esetében elegendő, ha egy olyan kereskedelmi okmányt mellékelnek hozzájuk, amely igazolja, hogy
i.
ipari mosást végeztek rajtuk, vagy
ii.
cserzésből nyerték őket, vagy
iii.
megfelelnek a 142/2011/EU rendelet XIII. melléklete VII. fejezetének A.1. pontjában meghatározott feltételeknek;
c)
a 8. cikk (2) bekezdés g) és h) pontjában említett termékek esetében elegendő, ha olyan kereskedelmi okmányt mellékelnek hozzájuk, amely igazolja a termékek in vitro diagnosztikai vagy laboratóriumi reagensként, gyógyszerként vagy orvostechnikai eszközként történő felhasználását, feltéve, hogy a termékeken jól látható címkét helyeztek el a következő szöveggel: „csak in vitro diagnosztikai felhasználásra”, „csak laboratóriumi felhasználásra”, „gyógyszer”, illetve „orvostechnikai eszköz”;
d)
a 8. cikk (2) bekezdésének j) pontjában említett, a HACCP-t működtető, ellenőrizhető, szabványos üzemmenetet alkalmazó létesítményben feldolgozott termékek esetében, ahol az üzemmenet biztosítja, hogy az előkezelt összetevők a jelen határozatban foglalt állat-egészségügyi feltételeknek megfeleljenek, elegendő, ha ezt feltüntetik a 10. cikknek megfelelően megerősített, a szállítmányt kísérő kereskedelmi okmányon;
e)
a 2007/275/EK határozat 6. cikkének (1) bekezdésében meghatározott feltételeknek megfelelő összetett termékek esetében elengedő, ha egy olyan kereskedelmi okmányt mellékelnek hozzájuk, amely a következő szöveget tartalmazza:
„Ezek az összetett termékek szobahőmérsékleten polcon eltarthatók, illetve előállításuk során egyértelműen teljes főzési vagy hőkezelési eljáráson estek át, amely garantálja, hogy a bennük lévő nyersanyagot denaturálták”.
10. cikk
(1) Az erre a cikkre való hivatkozás esetén a litván illetékes hatóságok kötelesek gondoskodni arról, hogy a tagállamok közötti kereskedelemre vonatkozó uniós jogszabályok által előírt kereskedelmi okmányt ellássák a következőket igazoló hivatalos bizonyítvány másolatával:
a)
az érintett termékek előállítása
i.
olyan gyártási folyamat alkalmazásával történt, amelyet az ellenőrzés során az uniós jogszabályok idevágó követelményeinek megfelelőnek és a klasszikus sertéspestis vírusának megsemmisítésére alkalmasnak találtak; vagy
ii.
olyan előkezelt termékekből történt, amelyekkel kapcsolatban igazolták, hogy megfelelnek a 8. és 9. cikkben meghatározott követelményeknek; valamint
b)
a kezelés után olyan intézkedéseket alkalmaznak, melyekkel elkerülhető a klasszikus sertéspestis vírusával való esetleges újrafertőződés.
(2) Az (1) bekezdésben említett bizonyítvány:
a)
hivatkozik erre a határozatra;
b)
30 napig érvényes;
c)
feltünteti a lejárati dátumot;
d)
a létesítmény ellenőrzését követően megújítható.
11. cikk
(1) A illetékes hatóság az I. mellékletben felsorolt területeken belül meghatározza a kockázati övezeteket.
(2) A sertésekkel közvetlenül kapcsolatba kerülő vagy a sertések elhelyezésére szolgáló épületekbe belépő személyek általi szolgáltatásokat a kockázati övezetekre kell korlátozni, ezek az Unió egyéb részeire nem terjeszthetők ki. Ugyanez érvényes azokra a szolgáltatásokra is, amelyekhez járművek használata szükséges a takarmánynak, a trágyának vagy az elhullott állatoknak az I. mellékletben felsorolt területeken található gazdaságokba és az azok közötti szállítására.
(3) A (2) bekezdés nem vonatkozik a szolgáltatásokra, amennyiben teljesülnek az alábbi feltételek:
a)
a járműveket, a felszereléseket és az egyéb fertőzéshordozókat megtisztították és fertőtlenítették;
b)
a személyek, a járművek és a felszerelések legalább 3 napon keresztül nem érintkeznek közvetlenül a sertésekkel vagy a sertéstartó gazdaságokkal.
(4) Litvánia gondoskodik arról, hogy:
a)
az I. mellékletben felsorolt területeken elvégezzék a következő megfigyelési intézkedéseket:
i.
ragályos betegség sertéstartó gazdaságban való bármely előfordulását, amelynek során antibiotikumos vagy egyéb antibakteriális gyógyszerekkel való kezelésre kerül sor, késedelem nélkül és a kezelés megkezdése előtt jelenteni kell az illetékes hatóságnak;
ii.
az a) pontban említett sertéstartó gazdaságokban a 2002/106/EK határozat mellékelte IV. fejezetének A. pontjában előírt klinikai vizsgálatokat és mintavételi eljárásokat az állatorvosnak késedelem nélkül el kell végeznie;
b)
szükség szerint megelőző betegségfelügyeleti intézkedéseket kell hozni a 2001/89/EK tanácsi rendelet 4. cikke (3) bekezdésének a) pontja szerint;
c)
a sertéstenyésztő gazdák megfelelő tájékoztatásban részesüljenek.
12. cikk
Litvánia gondoskodik arról, hogy az I. melléklet A. részében felsorolt területeken:
a)
a megfigyelési és védőkörzetekben hozott intézkedéseket legalább addig alkalmazzák, amíg 40 nap eltelt a fertőzött gazdaságok előzetes takarítása és fertőtlenítése óta;
b)
a 2001/89/EK irányelv 11. cikke (3) bekezdésének b) pontjában említett vizsgálatokon felül a megfigyelési körzet valamennyi gazdaságában, mielőtt a 2001/89/EK irányelvben előírt intézkedéseket a megfigyelési körzetben visszavonják, a 2002/106/EK határozat melléklete IV. fejezetének F. része szerinti klinikai és laboratóriumi vizsgálatoknak vessék alá a sertéseket; e vizsgálatokat leghamarabb 30 nappal a fertőzött gazdaságok előzetes takarítása és fertőtlenítése után lehet elvégezni.
13. cikk
(1) A tagállamok Litvánia kivételével nem küldhetnek sertéseket az I. melléklet A. részében felsorolt területeken található vágóhidakra.
(2) A tagállamok gondoskodnak arról, hogy:
a)
a sertések szállítására Litvániában használt járműveket minden egyes szállítási művelet után két alkalommal kitakarítsák és fertőtlenítsék, és ezek a járművek a fertőtlenítés után legalább 3 napig ne szállítsanak sertéseket;
b)
azokat a járműveket, amelyek behajtottak valamely litvániai sertésgazdaság területére, a gazdaság elhagyása után két alkalommal kitakarítsák és fertőtlenítsék, és ezek a járművek a fertőtlenítés után legalább 3 napig ne szállítsanak sertéseket;
c)
a takarítás és fertőtlenítés tényét a szállítók az illetékes hatóság előtt bizonyítsák.
14. cikk
A tagállamok módosítják kereskedelemi intézkedéseiket, hogy azok megfeleljenek e határozatnak, és az elfogadott intézkedéseket a megfelelő módon haladéktalanul közzéteszik. Erről haladéktalanul tájékoztatják a Bizottságot.
15. cikk
Ezt a határozatot 2011. október 31-ig kell alkalmazni.
16. cikk
Ennek a határozatnak a tagállamok a címzettjei.
Kelt Brüsszelben, 2011. augusztus 16-án.

Labels: 0
18
6